Olav Angell
Store norske leksikon,Språk og litteratur,Norsk og samisk litteratur,Nyere norsk litteratur
Olav Angell var en norsk forfatter. Han debuterte i 1966 med diktsamlingen Burlesk, og gav senere ut diktsamlingene Tiden er en korketrekker som forvandler kjærligheten til konkylier (1982) og Neptuns døtre (1986).
Angells mangfoldige prosaforfatterskap ble innledet med den science fiction-inspirerte romanen Den elektriske blomsten (1968), fulgt av Dig. Fem stadier (1970), en samling historier som spenner fra konkret sansede barndomsopplevelser til fantastiske fortellinger med fremtidsmotiv. Etter romanen Forræderen (1972) fulgte den prisbelønte kriminalromanen Perdido, Perdido... (1975) og romanen Topkapi. En historie om utroskap (1981).Oslo i skumring (1991), Oslo ved midnatt (1997) og Oslo i demring (2002) er erindringsbøker fra okkupasjonstiden og fremover, mens Snapshots (1994) er en samling litterære skisser fra Angells mange møter med kjente musikere, forfattere og skuespillere. Et utvalg dikt og tekster, Det spesielle grep om fjærpennen, redigert av Jón Sveinbjørn Jónsson, kom ut i 2007.Angell var også virksom som oversetter, særlig fra moderne amerikansk litteratur, og har redigert flere antologier. For sin oversettelse av James Joyces Ulysses i 1992 fikk han Norsk kulturråds oversetterpris. Han mottok Bastianprisen i 2006 for en fremragende oversettergjerning. Bibliografi Det spesielle grep om tusjpennen (Lyrikk, Gyldendal, 2007)  Oslo i demring (Roman, Gyldendal, 2002)  Haiku 99 (Lyrikk, Gyldendal, 1999)  Oslo ved midnatt (Roman, 1997)  Snapshots (Biografier og memoarer, 1994)  Oslo i skumring (Roman, 1991)  Afroamerikanske dikt: Masker og rytmer (Gjendiktning, 1987)  Neptuns døtre (Lyrikk, 1986)  Amerikansk poesi: Døden på undergrunnen (Gjendiktning, 1985)  6 amerikanske poeter etter 2. verdenskrig: USA Express (Gjendiktning, 1983)  Tiden en korketrekker (Lyrikk, 1982)  Topkapi (Roman, 1981)  Der humlene suser (medforfatter, roman, 1979)  Perdido Perdido (Roman, 1975)  Forræderen (Roman, 1972)  Dig (Noveller, 1970)  Den elektriske blomsten (Roman, 1968)  Allen Ginsberg: Hyl og andre dikt (Gjendiktning, 1968)  Burlesk (Lyrikk, 1966) Les mer i Store norske leksikon Norges litteraturhistorie Eksterne lenker Gyldendals forfatterside om Olav Angell Litteratur Granlund, Lill m.fl., red.: Angell 2002, 2002, isbn 82-05-30719-9, Finn boken  Rottem, Øystein: Norges litteraturhistorie, b. 7: Inn i medietidsalderen, 1997, isbn 82-02-15477-4, Finn boken  Vold, Jan Erik: Entusiastiske essays, 1976, 693–711, isbn 82-05-08420-3, Finn boken